Kompensationen for minkavlerne rammer skævt, sådan at nogle minkavlere får mere end andre. Det kan i sidste ende føre til et retligt efterspil, lyder det fra en advokat med speciale i ekspropriation.

Minkavlerne skal stilles lige, når det kommer til den kompensation på knap 19 milliarder kroner, som et flertal i Folketinget har vedtaget, lyder det fra advokat med speciale i ekspropriation, Søren Nørgaard Sørensen, fra HjulmandKaptajn. Men det mener han ikke, at de bliver, med den aftale, der lige nu foreligger. - Det jeg ser i aftalen er, at den går ind og afskærer en gruppe avlere fra at kunne få fuld erstatning på trods af, at det er det, aftalen indledes med, at man gerne vil, siger Søren Nørgaard Sørensen. De minkavlere, der i 2020 har haft fuld produktion, får fuld kompensation. Det omfatter også kompensation for fremtidige indtægter helt frem til 2030. Men de minkavlere, der af den ene eller anden årsag, ikke har haft fuld produktion i 2020, bliver kompenseret for det, der kaldes ’handel og vandel’. - Det vil sige, at man afskærer denne gruppe fra at få dækket tabt indtjening fra 2022 til 2030. Det udgør et meget stort beløb, siger advokaten. Han vurderer, at det er mellem 30 og 50 procent af minkavlerne, der ikke vil kunne få fuld kompensation. - Det handler om, at minkavlerne skal stilles lige. Hvis der er nogle avlere, der ikke får den kompensation, de har krav på, så må man få spørgsmålet afprøvet ved domstolene efterfølgende, siger Søren Nørgaard Sørensen. Han understreger dog, at han ikke håber, det når så vidt, og at politikerne får ændret eller tilføjet ændringer til den eksisterende aftale. Aftalen om minkkompensation blev indgået den 25. januar. Med i aftalen er regeringen, SF, Radikale Venstre, Venstre og Liberal Alliance.